ET Euroopa Liidu Teataja C 302/31

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 302/15

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„PASTEL DE TENTÚGAL”

EÜ nr: PT-PGI-0005-0938-09-12.01.2012

KGT ( X ) KPN ( )

1. Nimetus:

„Pastel de Tentúgal”

2. Liikmesriik või kolmas riik:

Portugal

3. Põllumajandustoote või toidu kirjeldus:

3.1. Toote liik:

Klass 2.4. Leib, valikpagaritooted, koogid, kondiitritooted ja muud pagaritooted

3.2. Toote kirjeldus, mida punktis 1 esitatud nimetus tähistab:

Kloostrist alguse saanud küpsetis, mille õhuke tainas (0,06–0,15 mm) valmistatakse veega segatud jahust ja kreemjas täidis munakollase ja muna ning suhkrusiirupi segust. Küpsetis on pulga- või poolkuukujuline ja seda valmistatakse nii normaalsuuruses kui ka minivariandis. Toote füüsikalised, keemilised ja organoleptilised omadused on järgmised.

Tabel 1

Eri kuju ja suurusega küpsetiste füüsikaliste näitajate keskmised väärtused

Pulk Poolkuu Pulk minivariandis Poolkuu minivariandis Näitajad Keskmised väärtused Kaal (g) 70,0–90,0 80,0–110,0 30,0–60,0 40,0–60,0 Laius (cm) 4,0–6,0 6,0–7,5 3,0–4,0 4,5–5,5 Pikkus (cm) 13,0–15,0 10,0–14,0 9,0–12,0 7,5–10,0 Kõrgus (cm) 2,5–4,0 3,0–6,0 1,5–2,5 3,0–4,0





Tabel 2

Pulga- ja poolkuukujulise küpsetise „Pastel de Tentúgal” keemiliste näitajate keskmised väärtused

„Pastel de Tentúgal” Näitajad Pulk Poolkuu Vee aktiivsus (aw) 0,836–0,894 0,836–0,894 Niiskusesisaldus (%) 26,0–31,0 22,0–30,0 Valgud (%) 9,2–10,5 9,5–12,5 Rasvad (%) 7,7–13,0 10,5–23,0 Süsivesikud (%) 50,0–54,0 42,0–50,0 Tuhasisaldus (%) 0,5 0,8–1,2 Toiteväärtus kcal/100 g 314,0–358,0 340–420





Tabel 3

Organoleptilised omadused

Pulk või minipulk Poolkuu või minipoolkuu Välimus Õhukesest, peaaegu läbipaistvast lehttainast neljakandiline koogike, mille kummaski otsas on eristuv serv ja mis on õlgkollast kuni tumekollast värvi. Koogikese peale võib puistata tuhk- või kristallsuhkrut. Õhukesest, peaaegu läbipaistvast volditud lehttainast poolkuukujuline koogike, mis on õlg- või tumekollast värvi ja mille mõlemas otsas on vähem või rohkem tagasikeeratud serv. Koogikese peale võib puistata tuhk- või kristallsuhkrut ja kaneeli. Sisu välimus Tainakooriku sees on kollane või (kaneeli kasutamisest tingituna) pruunikaskollane kalgendunud ja tihke täidis, mis ei vaju lõikamisel laiali, mida on lihtne hammustada ja mis sulab suus. Tainakooriku sees on kollane või (kaneeli ja röstitud mandlite kasutamisest tingituna) pruunikaskollane kalgendunud ja tihke täidis, mis ei vaju lõikamisel laiali, mida on lihtne hammustada ja mis sulab suus. Tekstuur Leheline, ühtlasi õrn ja krõbe Leheline, ühtlasi õrn ja krõbe Konsistents Kreemjas, kuid tihke Kreemjas, kuid tihke Maitse Magus, maitses on tunda muna, suhkrut ja kaneeli Magus, maitses on tunda muna, suhkrut, röstitud mandlit ja kaneeli

3.3. Tooraine (üksnes töödeldud toodete puhul):

Tainas: vesi, suurema gluteniini- ja gliadiinisisaldusega nisujahu (tüüp 45 või 55), millest saadakse viskoelastne ja ühtne tainas.

Täidis: munakollane (pastöriseeritud või värsketest munadest saadud), munad (pastöriseeritud või värsked), suhkur, 10 %-lise võisisaldusega margariin, kaneel ja mandlid.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Taina valmistamine

Tegemist on protsessiga, mille õnnestumine sõltub suuresti kondiitrite oskustest. Kuigi taina valmistamisel järgitakse retsepti, mõjutavad protsessi päevast-päeva ilmastikutingimustest ja jahu koostise stabiilsusest tulenevad ettenägematud asjaolud, mistõttu kondiitrid peavad protsessis aktiivselt osalema.

Täidise valmistamine

Ka selles protsessis mängivad olulist rolli kondiitrite oskused, kuna nad peavad suutma oma oskuste ja kogemuste alusel hinnata, millal on täidise koostis optimaalne.

Koogikeste vormimine

Kondiitrite oskusteave on vajalikud ka küpsetiste vormimisel pulga- või poolkuukujuliseks. Selleks et koogid oleksid ühesuurused, tainas ei rebeneks ja koogikesele iseloomulikud servad oleksid hästi vormitud ja sobiva suurusega, on vaja suurt vilumust ja käelist osavust.

Pärast vormimist võib koogikesed viimistleda (küpsetada) kaubasaaja rajatistes tootmispiirkonnast väljaspool, kuna nimetatud etapp ei eelda toote omaduste seisukohast määrava tähtsusega oskusi.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Toote märgisel peavad olema järgmised sõnad:

— Pastel de Tentúgal — Indicação Geográfica Protegida (kaitstud geograafiline tähis) või Pastel de Tentúgal IGP (pärast toote kandmist ühenduse registrisse);

— ELi sümbol (pärast toote kandmist ühenduse registrisse);

— toote „Pastel de Tentúgal” logo

4. Geograafilise piirkonna täpne määratlus:

Küpsetise „Pastel de Tentúgal” geograafiline tootmispiirkond on Tentúgali asula. Idas piirneb see Lamarosa asulaga (Coimbra ringkond), põhjas Portela külaga, läänes Póvoa de Santa Cristina küla (Tentúgali omavalitsusüksus) ja Meãsi asulaga (Montemor-o-Velho piirkond) ja lõunas Vala Reali kanaliga.

5. Seos geograafilise piirkonnaga:

Küpsetise „Pastel de Tentúgal” valmistamisoskused ei ole alates 16. sajandist kuni tänaseni kandunud Tentúgali asulast väljapoole. Ka tootmisetapid, millest tulenevad küpsetise maine aluseks olevad eriomadused, sh taina ja täidise valmistamine ning toote vormimine, leiavad aset üksnes asulas, mis on andnud tootele nime.

5.1. Geograafilise piirkonna eripära:

Küpsetise „Pastel de Tentúgal” tootmine leiab aset Tentúgali asulas. Selle põhjuseks on nii ilmastikutegurid, eelkõige mahe temperatuur ja kõrge suhteline õhuniiskus, kui ka seos toote nimetuse ja määratletud geograafilise piirkonna vahel. Toodet hinnatakse kohalikul tasandil kõrgelt ja selle maine on otseselt seotud toote algupäraga, mis on kindlalt teada: nimetatud küpsetist valmistasid karmeliitide kloostris Nossa Senhora da Natividade aastatel 1565–1898 elanud nunnad.

Atlandi ookeani lähedus (Figueira da Foz) ja Tentúgalist mõne kilomeetri kaugusel voolav Mondego jõgi loovad looduslikud tingimused, nagu mahe temperatuur ja kõrge suhteline õhuniiskus, mis mõjutavad olulisel määral võimalust valmistada ilma suuremate kadudeta üksnes veest ja jahust õhuke, krõbe, peaaegu läbipaistev tainas.

Mere ja jõe lähedus reguleerib ka õhutemperatuuri, mistõttu on temperatuur Tentúgalis aasta lõikes kõrgem. Talvel ei ole väga külm (2010. aastal oli keskmine temperatuur Montemor-o-Velho piirkonnas vahemikus 10–20 °C) ning suvel ei esine suurt kuumust (2010. aastal keskmiselt 26 °C).

Suhteline õhuniiskus on Tentúgali ümbritsevas Baixo Mondego orus üldiselt kõrge kogu aasta vältel, jäädes keskmiselt 70 % (kevadel ja suvel) ja 87 % (sügisel ja talve) vahele, nii et ka suved ei ole kunagi väga kuivad.

Selline ilmastik hõlbustab nii taina valmistamist (liiga madal õhuniiskus takistaks taina venitamist, muutes selle kergesti murenevaks) kui ka selle käsitsemist (kuna niiskuse puudumisel oleks küpsetiste vormimine tainast võimatu).

Lisaks ilmastikutegurite tähtsusele tuleb märkida, et kuna nimetatud koogikesi müüdi Nossa Senhora do Carmo kloostri lähiümbruses, pärinevad kõige vanemad viited nende mainele juba aastast 1860. Maine on saavutatud tänu ilmastikutegurite ja oskusteabe koosmõjule, mis määrab kokkuvõttes lõpptoote kvaliteedi. Tentúgali naised kogusid nelja sajandi jooksul teadmisi taina ja täidise paremaks valmistamiseks ja koogikeste vormimiseks ning selle tulemusena sündis ainulaadne toode, mille maine on otseselt seotud selle päritolupiirkonnaga.

5.2. Toote eripära:

Küpsetise „Pastel de Tentúgal” eripära tuleneb eelkõige valmistamismeetodist, mille abil saadakse õrn ja õhuke tainas, mille paksus on 0,06–0,15 mm. Üksnes veest ja nisujahust koosnevat tainast käsitsetakse traditsioonilisel viisil mitmes etapis, mille käigus venitavad kondiitrid taina käsitsi soovitud paksuseni. Kõnealune valmistamismeetod, kus peaaegu kogu protsess toimub käsitsi (kui mitte arvestada taina sõtkumist sõtkumismasinas), sõltub jahu omaduste ja ilmastikutingimustega seotud piirangute tõttu täielikult Tentúgali linnas väljakujunenud oskusteabest.

Täpsemalt segatakse valmistamise esimeses etapis üksnes jahust ja veest koosnev tainas mehaanilises tainasegajas ühtlaseks. Seejärel asetatakse tainas seisma sobivast materjalist alusele.

Siis laotatakse tainas põrandale asetatud puidust alusele, kaetakse valge rätiga ja venitatakse kuni õhukese, peaaegu läbipaistva tekstuuri saavutamiseni. See on taina valmistamise protsessi kõige tähtsam hetk, sest seejuures on vaja piisavat tunnetust ja kogemusi, et tainast venitamise käigus mitte katki rebida, vaid venitada seda soovitud paksuseni.

Tainast kuivatatakse toatemperatuuril, kasutades niiskematel päevadel vajaduse korral ventilaatorit või leeklampi. Kui tainas on saavutanud soovitud niiskusetaseme, lõigatakse see ümmargusteks tükkideks, asetatakse käte abil sobivast materjalist alustele ja kaetakse kuiva valge rätiga. Rätiku peale asetatakse teine, niiske rätik, et vältida taina kuivamist. Tainas meenutab tekstuurilt kalkat, kuid on sellest õhem.

Järgmises etapis on taina käsitsemise oskus äärmiselt oluline selleks, et vormida koogikesed, mille õhukesed lehed peavad olema seatud nii, et täidis ei pääseks välja voolama.

Viimases etapis sünnib õhukesest, peaaegu läbipaistvast tainast ja kanamunast valmistatud kreemjast täidisest küpsetis, mis on oma erilise välimuse, sisu, konsistentsi, maitse ja tekstuuri poolest ainulaadne toode.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Lisaks ilmastikutegurite tähtsusele on oluline mainida toote nimetuse ja määratletud geograafilise piirkonna seost. Toode on piirkonnas väga hinnatud ja selle maine seostub kindlasti otseselt selle päritoluga: nimetatud küpsetist valmistasid aastatel 1565–1898 karmeliitide kloostris Nossa Senhora da Natividade elanud nunnad. Alates XVI sajandi lõpust kujunesid nimetatud kloostris välja oskused, mille tulemusena sündis ainulaadne küpsetis. Need andmed leiavad kinnitust ka eri väljaannetes.

Augusto Fonseca kirjeldab oma teoses „Velharias de Coimbra”, et juba enne 1860. aastat müüs Rosa-nimeline naine Coimbras Arco do Bispo kaaristu all „kõrgelt hinnatud Tentúgali koogikesi”. Portugali poeet António Nobre, kes õppis Coimbras aastatel 1888–1890, kirjutas oma poeemis „Carta a Manuel”, et ta külastas iga kuu Tentúgali, et kohtuda ühe kauni nunnaga ja osta koogikest. 1891. aastast pärit teoses „Conimbricense” räägitakse kloostris valmistatud kuulsatest Tentúgali koogikestest, mida igaüks peaks kord elus maitsma. 1884. aastal avaldatud raamatus, mis on seotud piirkondliku tootenäitusega, viidatakse maitsvatele Tentúgali koogikestele. Need vanimad viited tõendavad, et koogikesed said alguse kloostrist, ja näitavad samas, et toodet on juba ammustest aegadest peale kõrgelt hinnatud. Küpsetist kirjeldatakse väga positiivsetes värvides, millest nähtub, et Tentúgali koogikesed olid juba XIX sajandil laialt tuntud ja mainekad.

J. M. Sousa Monteiro teoses „O Doceiro Moderno” (XIX sajandi lõpp) öeldakse, et „neid küpsetisi valmistatakse kohaliku eriretsepti järgi (…), kuid anname siinkohal juhised lehttaina valmistamiseks, mis on retsepti raskeim osa”. Carlos Bento da Maia teoses „Tratado Completo de Cozinha e de Copa”, mis ilmus esmakordselt 1904. aastal, viidatakse Tentúgali koogikeste retseptile ja kirjeldatakse, et tainast tuleb venitada, et saavutada „siidipaberi paksus ja läbipaistvus”. Kõnealune autor mainib 1904. aastal taina valmistamisest rääkides veel, et „taina valmistamise protsessi arvesse võttes on selge, et kogenematud käed ei suuda tainast õigesti valmistada (…)”.

Hiljem viitab António Maria de Oliveira Belo oma teoses „Culinária Portuguesa” (1936) sellele, et Tentúgali koogikesi „on väga raske valmistada, seda eelkõige taina keeruka valmistamismeetodi tõttu, mis eeldab pikaaegset kogemust”.

Need kolm lõiku gastronoomiaalasest kirjandusest kinnitavad seda, et toote valmistamisprotsess eeldab spetsiifilisi oskusi, mille Tentúgali naised on omandanud pikaajalise praktika ja kogemuste käigus.

Nõnda on ilmastikutegurid ja oskusteave oluliselt kaasa aidanud ainulaadse toote sünnile. Õhutemperatuurile ja -niiskusele, mis on küpsetise „Pastel de Tentúgal” valmistamist aktiivselt mõjutavad tegurid, on lisandunud Nossa Senhora da Natividade kloostris alguse saanud ja nelja aastasaja jooksul edasi arenenud oskusteave ning tänu sellele on nimetatud küpsetis säilinud tänapäevani sellisena, nagu me seda tunneme. Lisaks on tekkinud teadmised ja oskused, mille abil on võimalik vajaduse korral reguleerida looduslikke tegureid. Traditsioonilistel toodetel on nii materiaalsetel kui ka kultuurilistel põhjustel eriline side oma päritolupiirkonnaga; need sidemed on nähtamatud, kuid need annavad tootele selle valmistamispaigas maitse ja kuju.

On oluline rõhutada, et küpsetisega „Pastel de Tentúgal” seotud oskusteave ei ole kunagi Tentúgali asula piirest väljunud.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.gpp.pt/Valor/DOP_IGP_ETG.html

(1) ELT L 93, 31.3.2006, lk 12.